คุ้มครองเงินฝากเตรียมหาเงินโปะกองทุน
สถาบันคุ้มครองเงินฝากปรับกลยุทธ์ เตรียมหาเงินเข้ากองทุนเพิ่ม หลังถูกดึงเงินไปใช้หนี้กองทุนฟื้นฟูฯ ปีละเกือบ 3 หมื่นล้านบาท
3 ม.ค. 2556

สถาบันคุ้มครองเงินฝากปรับกลยุทธ์ เตรียมหาเงินเข้ากองทุนเพิ่ม หลังถูกดึงเงินไปใช้หนี้กองทุนฟื้นฟูฯ ปีละเกือบ 3 หมื่นล้านบาท 
นายสรสิทธิ์ สุนทรเกศ ผู้อำนวยการสถาบันคุ้มครองเงินฝาก เปิดเผยถึงนโยบายการบริหารในปี 2556 ว่า สถาบันได้ปรับกลยุทธ์การบริหารงานใหม่ เนื่องจากกระทรวงการคลังลดเงินค่าธรรมเนียมเข้ากองทุนคุ้มครองเงินฝากที่เรียกเก็บจากสถาบันการเงินในอัตรา 0.47% ของยอดเงินฝากเหลือเพียง 0.01% 
ทั้งนี้ กระทรวงการคลังได้ให้นำเงินจำนวน 0.46% ไปชำระหนี้ของกองทุนเพื่อการฟื้นฟูและพัฒนาระบบสถาบันการเงิน ทำให้ยอดเงินลดลงจากปีละ 3 หมื่นล้านบาท เหลือเพียงประมาณ 800 ล้านบาท ทั้งนี้ปัจจุบันสถาบันคุ้มครองเงินฝากมีเงินสะสมประมาณ 1 แสนล้านบาท ยอดเงินฝากทั้งระบบ 10 ล้านล้านบาท 
นายสรสิทธิ์ กล่าวว่า สถาบันได้จัดเตรียมหาแนวทางการระดมเงินทุนให้ทันท่วงทีหากเกิดกรณีฉุกเฉิน 2 แนวทาง คือ การออกตราสารหนี้และการกู้เงิน ซึ่งจะต้องหารือกับกระทรวงการคลัง เนื่องจากจะต้องเป็นผู้ค้ำประกันตราสารหนี้หรือเงินกู้ให้สถาบันให้อยู่ในกรอบการบริหารหนี้สาธารณะ ของรัฐบาล 
ขณะเดียวกันก็ต้องศึกษากฎหมายที่จะหาแนวทางการเพิ่มเงินสมทบเข้าสถาบันคุ้มครองเงินฝาก รวมถึงการหาแนวทางการขอเพิ่มสัดส่วนเงินสมทบหรือขอแบ่งเงินของพื้นฟูกองทุนฟื้นฟูฯ 
“สถาบันจะต้องเตรียมความพร้อมหากกรณีสถาบันการเงินถูกปิดจริงๆ ในอนาคต ในขณะที่สถาบันคุ้มครองเงินฝากมีเงินสะสมไม่เพียงพออาจจะเกิดปัญหาได้ จึงต้องเตรียมหาแนวทางการหาเงินนำมาใช้จากทางไหนได้บ้าง เพื่อนำมาเสริมสภาพคล่องให้ทันท่วงทีและจ่ายเงินคืนผู้ฝากได้ เพื่อสร้างความเชื่อมั่นในระบบการเงิน ไม่ให้ปัญหาลุกลาม” นายสรสิทธิ์ กล่าว 
นอกจากนี้ สถาบันต้องดำเนินนโยบายตามพันธกิจตามกฎหมายที่กำหนด 2 เรื่องที่สำคัญที่จะต้องเร่งดำเนินการ คือ สร้างระบบการจัดข้อมูลผู้ฝากเงินและพัฒนาระบบการชำระบัญชี ที่จะสามารถจ่ายเงินคืนให้กับผู้ฝากเงินได้อย่างรวดเร็วและถูกต้อง